13/2019. (III. 06.) OBT határozat
OBH elnökének felhívásáról
Az Országos Bírói Tanács jelzéssel él az Országos Bírósági Hivatal elnöke felé az 525.E/2018 (VII. 6.) OBHE határozat (székesfehérvári törvényszéki bíró ideiglenes áthelyezése), a 838.E/2018. (XII. 10.) OBHE határozat (debreceni ítélőtáblai bíró ideiglenes áthelyezése) és a 28.E/2019. (I. 22.) OBHE határozat (fővárosi ítélőtáblai tanácselnök ideiglenes áthelyezése) miatt.
Az OBH elnöke fenti esetekben a vezetői pályázatok eredménytelenné nyilvánításával egyidejűleg egy éves időtartamra megbízta a székesfehérvári törvényszéki bírót a Budapest Környéki Törvényszék elnökhelyettesi, a debreceni ítélőtáblai bírót a Fővárosi ítélőtábla Polgári kollégiumvezetői, valamint a fővárosi ítélőtáblai tanácselnököt a Fővárosi Törvényszék büntető kollégiumvezetői feladatainak ellátásával, ezzel egyidejűleg eredeti szolgálati helyükről áthelyezte őket a bíróságok szervezetéről és igazgatásáról szóló 2011. évi CLXI. törvény (Bszi.) 132. § (7) bekezdésére hivatkozással.
A Bszi. 132. § (7) bekezdése szerint, amelyre az OBH elnökének határozatai hivatkoznak, „a kinevezésre jogosult - az OBH elnökének kinevezési jogkörébe tartozó vezetői állás kivételével - döntéséről haladéktalanul tájékoztatja az OBH elnökét, és ha a kinevezésre kerülő pályázó nem a pályázattal érintett bíróságra beosztott bíró, kezdeményezi az áthelyezését.”
A bírák jogállásáról és javadalmazásáról szóló 2011. évi CLXII. törvény (Bjt.) 34. § (1) bekezdése úgy rendelkezik, hogy „ha a bíró a továbbiakban pályázat alapján másik bíróságon tölt be bírói álláshelyet, az OBH elnöke áthelyezi.”
Ezen jogszabályhelyek azonban kizárólag a vezetői álláshely pályázat útján történő elbírálásáról, azaz a pályázó kinevezéséről szólnak. Ideiglenes áthelyezést a Bszi. és Bjt. nem ismer, az OBH elnökének ezen határozatai törvénysértők, döntései - tartalmuk szerint - a bírák kirendelésének felel meg. Kirendelésre a Bjt. 31. § (2) bekezdése értelmében kizárólag a bíróságok közötti ügyteher egyenletes elosztásának biztosítása vagy szakmai fejlődésének elősegítése érdekében kerülhet sor, nem pedig vezetői feladatok ellátására. Az ilyen kirendelések törvénysértő gyakorlatára az Országos Bírói Tanács az 59/2018. (V. 2.) OBT határozatban az OBH elnöke felé már jelzéssel élt.
A bírák beosztását, áthelyezését és kirendelését sarkalatos törvény szabályozza, ennek megsértése a nemzetközi egyezményekben és Alaptörvényben is rögzített törvényes bíróhoz való jog megsértését is felveti, ezért az Országos Bírói Tanács felhívja az OBH elnökét, hogy szüntesse meg a jogellenes állapotot a Fővárosi Törvényszék Büntető Kollégium megbízott vezetője és a Fővárosi ítélőtábla Polgári Kollégium megbízott vezetője esetében, és tartózkodjon ezen gyakorlat jövőbeli alkalmazásától.
Az utólagosan biztosított irattanulmányozás adatai alapján az Országos Bírói Tanács a 11/2019. (II. 6.) határozattal elfogadott jelentést kiegészíti.